I+G+B « Ber2a\nPosts Tagged ‘I+G+B’\nAsteartea, ekaina 26th, 2012\nTags:ECIR, I+G, I+G+B\nOsteguna, maiatza 7th, 2009\nInformatikari Euskaldunen VII. Bilkura ospatuko da gaur . Aurten ere, bilkuraren gai nagusitzat Internet hartu dute antolatzaileek eta ohi bezala, bilkuran gaiari lotutako hitzaldiak eta mahai ingurua izango dira.\nElhuyar Hizkuntza Zerbitzuetako I+Gko eta Elekako kideok izango dira Bilkuran eta hainbat hitzaldi emango ditugu:\nEuskararako hizkuntza teknologiak batuz: AnHitz proiektua. Igor Leturia.(Elhuyar Hizkuntza Zerbitzuak). Aurkezpena ikusi.\nZientzia eta teknologiarako hizkuntza arteko web-bilatzailea. Xabier Saralegi eta Maddalen Lopez de Lacalle (Elhuyar Hizkuntza Zerbitzuak)\nSarean Zer? Interneteko berriak lotzeko baliabidea. Gregorio Hernandez (Eleka)\nUEUko Informatika Saila eta Miramon Enpresa Digitala elkarlanean aritu dira Bilkura honen antolakuntzan. Jardunaldiaren informazio gehiago UEUren webgunean eta IEB2009ko blogean duzue.\nIgor Leturia AnHitz proiektuaren aurkezpenean:\nTags:anhitz, clir, dokusare, eleka, I+G+B, ieb2009, ueu, zientzianitz\nOsteguna, iraila 18th, 2008\nTags:Hizkuntza-teknologiak, I+G+B, SEPLN\nIgandea, ekaina 1st, 2008\nTags:gizarteratzea, Hizkuntza-teknologiak, I+G+B, ikerketa, LREC\nAnhitz, euskarazko hizkuntza-teknologietan ikertzeko proiektua martxan\nOsteguna, urtarrila 17th, 2008\nMartxan da dagoeneko Anhitz proiektua. Euskarazko hizkuntza-teknologietan ikerketa eta garapena sustatzeko asmoz jaio den ikerketa-proiektu estrategikoa da, eta bost partzuer elkartu dira xede horretarako, Elhuyar Fundazioa tarteko.\nJakintza eta Informazioaren Gizartean, gero eta garrantzi handiagoa du eleaniztasunak. Eta hizkuntza-teknologiek zeresan handia dute horretarako erabili behar diren tresnen garapenean. (gehiago…)\nTags:anhitz, etortek, Hizkuntza-teknologiak, I+G+B, ikerketa, lankidetza


Álvaro Pombo - Wikipedia, entziklopedia askea.\nSantander, 1939ko ekainaren 23a (81 urte)\nÁlvaro Pombo García de los Ríos (Santander, 1939ko ekainaren 23a) espainiar narratzaile, saiakeragile eta olerkaria da.\nHainbat genero landu ditu, besteak beste olerkia, Protocolos (1973, Protokoloak), Variaciones (1977, Bariazioak) eta Hacia una constitución poética del año en curso (1980, Urte honen osaera poetiko baterantz) lanetan esaterako. Baina ospe gehien eman dion generoa fikziozko prosa da, zalantzarik gabe. Genero horretan azpimarratzeko lanak ditu Relatos sobre la falta de substancia (Funsgabetasunari buruzko kontakizunak), El parecido (Antza), El hijo adoptivo (Sasiko semea), Los delitos insignificantes (Delitu hutsalak), Telepena de Celia Cecilia Villalobo (Celia Cecilia Villaloboren telepena), etab. Zenbait sari irabazi ditu, adibidez Kritikaren Saria 1991n, El metro de platino iridiado (Platino iridioztatuzko metroa) obrarekin, eta Narratibako Sari Nazionala handik sei urtera, Donde las mujeres obrarekin. Hain zuzen ere, zaletasun handia erakutsi izan du beti emakumeak protagonista dituen narratibarako (batez ere erdi-mailako klaseko espainiar emakumeekiko), eta ezaugarri aipagarria du, orobat, azken urteetako lanetan ahozko literaturatik harturiko baliabideak erabili izana bere pertsonaien hizkera aditzera emateko; hala ere, horrek ez du bere diskurtsoa deuseztatu edo hutsaldu, bikain asmatu baitu lagunarteko hizkera eta bere diskurtsoaren azalpena uztartzen. 2004. urtean Espainiako Errege Akademian sartu zen. 2006. urtean Planeta Saria irabazi zuen "La fortuna de Matilda Turpin" eleberriarekin. Azken urteetan Unión Progreso y Democracia (UPyD) alderdiaren laguntzailea da, eta 2008. urteko hauteskundeetan Madrilgo Erkidegoko Senaturako hautagai-zerrendan lehenengoa izan zen, baina ez zuen senatari-akta eskuratu. 2011. urteko hauteskundeetan berriz aurkeztu zen.\nEl héroe de las mansardas de Mansard (1983) Herralde Eleberri Saria\nEl metro de platino iridiado (1990) Kritikaren Saria\nDonde las mujeres (1996) Narratibako Sari Nazionala\nLa cuadratura del círculo (1999) Fastenrath Saraia\nEl cielo raso (2001) Fundación José Manuel Lara Saria\nLa Fortuna de Matilda Turpin (2006) Planeta Saria\nVariaciones (1977) El Bardo Saria\nWikimedia Commonsen badira fitxategi gehiago, gai hau dutenak: Álvaro Pombo\nOrriaren azken aldaketa: 1 otsaila 2021, 22:56.


Turistak. Izurria ala aberastasun iturria? - Gazteberri.eus\nTuristak. Izurria ala aberastasun iturria?\nPublished28 abuztua, 2019\nGuztiok, neurri batean, noizbait izan gara turista. Beste leku batzuk bisitatzea erabaki dugu; hango ondare historiko, kultural edo naturalarekin gozatu; beste zenbait kultura edo ohitura ezagutu; beste zapore batzuk, beste gastronomia bat..\nTurismoa XX. mendeko fenomeno sozial nagusia izan zen eta mende honetan, dirudienez, are gehiago.\nHor daude datuak baieztapen hori berresteko. Turismoaren Munduko Erakundearen arabera, pasa den urtean, 1.400 milioi turista inguru izan ziren, hots, munduko biztanleria osoaren seiren bat. Aurten izango diren turista kopuruaren inguruko aurreikuspenenen arabera, kopuru hori hazi egingo da % 4an. Turismoa sektore ekonomiko indartsua bilakatu da eta, 313 milioi pertsonari lana emateaz gain, munduko BPGaren % 10,4aren erantzule da.\nSektore ekonomiko garrantzitsua\nDatu horiekin, turismoa munduko ekonomiaren alderdi garrantzitsuetako bat bilakatu da; aberastasuna eta enplegua sortzen du. Baina negozio bat izateaz gain, turismoak ideian elkartrukea errazten du, beste zenbait errealitate ezagutzeko aukera ematen du eta estereotipo xenofoboak apurtzen laguntzen du.\nZoritxarrez, turismoaren inguruan dena ez da urre kolorekoa. Hainbat kasutan, turismoak sortzen duen aberastasuna ez da tokiko biztanleengana iristen. Sarritan, sortzen den eplegua urtarokoa izaten da eta ez beti kalitate onekoa. Horrez gain, kontrolik gabeko turismoak kalte handiak eragin diezaieke tokiko kulturei edo ingurune naturalei. Gaur egun, ondare kultural edo natural izugarria duten hainbat leku gehiegi ustiatuta daude eta turista andanek horien etorkizuna mehatxatzen dute.\nAzken urteetan, turismoak hazkunde nabarmena izan du, nagusiki, kostu baxuko airelineen eta pisu turistikoen alokairurako atarien agerpenarekin. Turismo masifikatu horrek hainbat arazo sortu ditu bai babestutako ingurune naturaletan bai ondare historiko, kultural edo arkitektoniko garrantzitsua duten hirietan.\nOstatu turistikoen eskaintzaren hazkundeak, bereziki, zenbait hirietako erditik gertuko auzoetan, arazo larriak eragin ditu tokiko ehun sozial eta komertzialean. Fenomeno hori turistifikazioa izenarekin bataiatua izan da.\nHirietan ematen den turistifikazioaren ondorioz alokairuan ziren etxebizitzen prezioek gora egin dute eta, ondorioz, bertakoek beste zonalde batzuetara joan behar izan dute.\nTurista asko hartzen dituzten auzoetan beharrak guztiz ezberdinak dira: turistek ez dituzte eskolak, kultur-etxeak edo bulegoak behar… Turistek oso modu ezberdinean erabiltzen dute espazio publikoa eta beste erritmo bat dute. Horrek bertakoen bizitza oztopatzen du maiz, bereziki, goiz esnatu behar dutenean.\nParaleloki, auzo horietan establezimendu berriak azaldu dira: turistei zuzendutako tabernak, jatetxeak eta dendak. Horietan prezioak askoz garestiagoak dira eta bertako bizilagunek beste auzotara joan behar izaten dute erosketak egitera. Horrek elkarbizitza oztopatzen du eta, horregatik, zenbait hiritan turisten aurkako mugimenduak sortu dira.\nTuristen kopurua kontrolatzea erabaki duten hiriak\nAmsterdam. Herbeheretar hiriburuak low cost turismoari pizgarriak kendu dizkio. Espres bisiten eta kontsumo azkarraren eredua alde batera utzi eta egonaldi luzeagoak dituen kalitatezko eredu bat sustatu nahi da.\nBrujas. Hiri horretako erdialdea bertakoentzat da. Autobus turistikoen sarrera mugatuta dago, jaiak ospatzea debekatu dute eta doako tour turistikoen kopurua ere mugatu da.\nDubrovnik. 2016. urtean bertako biztanleak asaldatu ziren alkateak euren etxeetan geratzeko eskatu zienean egun berean hainbat gurutzaontzik iritsi behar zutelako, eta horrela jendetzak ekiditeko. Gaur egun, hiri horretara irits daitezkeen gurutzaontzien kopurua mugatuta dago.\nBartzelona. Estatuan turismo masiboari mugak jarri nahi dizkion lehenengo hiria. Low cost turismoak bertako etxebizitzen prezioa garestitu du, hainbat auzo masifikatuta daude eta merkataritza jarduera homogeneizatzen ari da.\nTurismo predatzailearen biktima diren tokiak\nMACHU PICCHU. Kontrolik gabeko turismoa zela eta UNESCOk emandako abisuei jarraiki, 2017an Peruko agintariek sarbiderako murrizketak ezarri zituzten.\nTXINAKO HARRESI HANDIA. Erosioak, mantenu faltak eta bandalismoak eraikuntza erraldoi horren hamarren baten desagerpena eragin dute.\nVENEZIA. Hiri horretan turistek bizilagunak ordezkatu dituzte. Egunero 66.000 turista inguru jasotzen ditu, baina azken 70 urteetan hiriak 100.000 biztanle inguru galdu ditu. Gaur egun bakarrik 55.000 biztanle bizi dira bertan.\nSTONEHENGE. Duela zenbait urtera arte monumentu megalitiko hau arazorik gabe bisitatzeko aukera zegoen. Jendetzak eragindako kalteak direla eta, gaur egun debekatuta dago bertara asko gerturatzea eta hori lortzeko, gainera, aldez aurretik baimen bat lortu behar da.\nSAINT MICHEL MENDIA. UNESCOk eman duen azken alerta dugu. Uhartean 50 biztanle inguru bakarrik bizi badira ere, urtero 3 milioi bisitari inguru jasotzen ditu.\nPHI PHI ISLAND. Di Caprioren La playa filmak modan jarri zuen uharte hori. Gaur egun, milaka low cost turista gerturatzen dira bertara euren herrialdeetan ezin dituzten gehiegikeriak egiteko.\nPAZKO UHARTEA. 80.000 turista urtero turista asko dira edozein tokirako eta, are gehiago, 25 kilometro eskas dituen toki batean. Eskultura ezagunak ere degradazio prozesu azkar bat pairatzen ari dira erosioaren eta gizakion esku-hartzearen eraginez.\nPARTENOIA. Greziako gobernuak debekatu behar izan zuen, zigor mehatxupean, turistek Partenoia osatzen duten harriak oroigarri gisa eramatea.\nLASCAUX. Turismoak toki bat nola suntsi dezakeen erakusten duen adibiderik garbiena. Lascauxko kobazulo prehistorikoak 1963an itxi behar izan zituzten jendetzak eragindako kalteak zirela eta; zabaldu zituztenetik 20 urtetara besterik ez. 1980an turisten bisitetarako erreplikak erakiki zituzten.\nKORALEZKO HARRESI HANDIA. 2.300 kilometroko luzera du eta bertan 400 koral espezie eta 1.800 arrain espezie bizi dira. Arriskuan da turismoak eragindako kutsaduraren, Australiako karbono isurien eta berotze globalaren ondorioz. Koralak zuri geratzen ari dira eta behar duten babesarik gabe, 2050. urterako desager daitezke.\nGIZKAO PIRAMIDEAK. Turismoak suntsitu dituen leku guztietatik Gizako piramideak azpimarratu behar dira. Zaborraz eta dirua modu azkarrean egin nahi duten iruzurgileez inguratuta, piramideen inguruan den eremua ez da imajina daitekeena. Gainera, hainbat turista atxilotuak izan dira piramideetara igotzeagatik baimenik gabe.\nEVEREST. Espedizio komertzial batek 25.000 dolar inguru balio ditu eta ia 9.000 metrotara iristea ez da gauza erraza. Hala ere, urtero, milaka mendizale munduko tontorrik gorenera iristen saiatzen dira. Gaur egun munduan den zabortegirik handiena bezala ere ezagutzen da.\nANTARTIDA. Ingurumena suntsitzen duen turismoaren adibide garbia. Gero eta gehiago dira izoztutako kontinentera joaten diren turistak. Arazoa da bertan ez dela ardurarik edo jurisdikziorik duen gobernurik eta, ondorioz, ez dago inor ingurumena zaintzeko edo babesteko ardurarekin.\nANGKOR WAT. Kanbodiako tenplu ikonikoak milaka turista erakarri ditu bere Khmer Arkitekturari esker. Zoritxarrez, turismoak arriskuan jarri du ingurunea, besteak beste, graffittiekin.\nPrevious Noemí Peña eta Patricia Draghici : “Porrotarik gabe ez dago arrakastarik”\nNext NKGIk Nafarroako gazteriaren diagnostikoa aurkeztu du


Hiri Birgaitze Jasangarria - Estrategia Donostia\n2012 Ekaina 8\nHiri Birgaitze Jasangarria\nDuela gutxi arte, hirigintza-konfigurazio eraginkorra ez da izan ehentasun bat, gehienbat, energia ez eraginkorra ekonomikoki oso merkea zelako.\nEnergia galeren %40 arte eraikuntzen “azaletik” joan egiten dela adierazi daiteke, modu orokor batean.\nEgoera honi aurre egiteko, Donostiako Udaleko Energia bulegoak, energia eraginkorraren ikuspuntutik hausnarketa bat erakartzea, ondorio batzuk lortzea eta gai honen ardatzak udaleko politikei baliagarriak izatea du helburu.\nAurrean dugun erronka sekulakoa da. Donostiako plan estrategikoa, Donostia Estrategia 2020, jasotzen duen bezala, guztiz beharrezkoa da energia-berriztagarreetako eta energia-eraginkorreko enpresen arteko elkarlana bultzatzen duten proiektuak abian jartzea, hiriko etorkizunari begira sektore hauek estrategikoak baitira.\nAxier Jaka, Ingurumeneko zinegotzi ordezkariak, Eusko Jaurlaritzaren Etxebizitza, Berrikuntza eta Kontrol zuzendaritzako kideek, Energiaren Euskal Erakundekoek eta Zaragoza Etxebizitzako Udal Elkarteko adituek hartuko dute parte jendaurreko jardunaldi honetan.\nForu Aldundiak eta Kutxako Ekintza Sozialeko Ekoguneak antolatzen duten Europar Energiaren Astearen egitarauaren barnean dago jardunaldi hau.\nJardunaldiaren inguruko informazioa\nData: 2012ko ekainaren 19an.\nOrdutegia: 09:30etatik 13:30ra.\nAntolatzailea: Donostiako Ingurumen bulegoa.\nEuropear Energiaren Astea ospatzeko burutuko den egitarauaren jarduera osagarria da.


Funts bat argindar gehien kontsumitzen duten industrientzat | Ekonomia | Berria\nFunts bat argindar gehien kontsumitzen duten industrientzat\nEspainiako Gobernuak 600 milioi euroko berme funts bat sortu du industria elektrointentsiboari laguntzeko epe luzerako argindar kontratuak sina ditzan, eta aldi berean iturri berriztagarriak sustatzeko. Hego Euskal Herrian 58 industria elektrointentsibo daude.\nBizkaiko Sidenor argindar kontsumitzaile handia da. Luis Tejido / EFE Tamaina handiagoan ikusi\nIturri berriztagarrietako argindarrez hornitzeko kontratuak gutxi dira elektrizitate asko kontsumitzen duen industrian. Argindarraren salneurri txikiagoaren bila, epe luzerako kontratuak aukera bat izaten dira kontsumitzaileentzat; baina hornikuntzarako baldintza eta berme oso handiak behar dituzte industria elektrointentsiboek, eta, orain artean, sortzaile eta merkaturatzaile berriztagarriek zailtasunak izan dituzte horiek eskaintzeko Hego Euskal Herrian eta Espainian. Hegoaldean 58 industria elektrointentsibo daude.\nHain zuzen, epe luzerako kontratu horiek bultzatu eta industriari laguntzeko tresna bat onartu du gaurko Ministroen Kontseiluak. Bermerako erreserba funts bat izango da, 600 milioi euro izango dituena hurrengo hiru urteetan. Berme horiek baliatu ahal izateko, Industriek urtean kontsumitzen duten argindarraren %10ek iturri berriztagarrietakoa izan beharko du, bost urtetik gorakoak izan behar duten kontratuen bitartez.\nIturri berriztagarrien erabilera sustatzeaz harago, funts horren helburu nagusia da argindar kontsumitzaile handi horien energia kostuak murriztea. Eta beste urrats bat izan daiteke Kontsumitzaile Elektrointentsiboaren Estatuturako. Reyes Maroto Espainiako Industria ministroak gaur esan du «datozen asteetan» onartuko dela estatutu hori. Bazidurien joan den otsailean kontua bideratuta zegoela, baina, orain, industriaren ordezkariek zenbait baldintza aldatzeko beharra ikusi dute.\nEuropako lehiakideen aldean argindarra dezente garestiago ordaintzen duten industrien lehiakortasuna hobetzera etorriko litzatekeen estatutua eta horretarako beste bi tresna ere aurreikusten zituen Industria Ministerioak joan den otsaileko zirriborroan. Laguntza nagusia %85eko hobaria da, haien argindar fakturaren kargu jakin batzuetan, zeinak finantzatzera doazen berriztagarrien kostuak, efizientzia handiko kogenerazioa, eta penintsulaz kanpoko aparteko kostuak.\nCO2aren zeharkako kostuak konpentsatzen jarraitzea ere jasotzen zuen zirriborroak. Hor, kontsumitzaileen ordezkariek 275 milioi euroko gehieneko konpentsazioa nahi dutela argitaratu zuen El Periódico de la Energía-k. Industriek nahi lukete, era berean, hornikuntza etenduretarako zerbitzuak jarraitzea 2020an, eta 2.000 megawatten enkantea egitea urtearen bigarren erdirako.\nUrte askoan gertatu eta handitu da arlo publikoko behin-behinekotasun maila handien arazoa. Behin-behinekotasunarekin, lan eskaintza publikoekin eta urteetan bitarteko gisa ari diren milaka langilerekin zer gertatuko den erabakitzear dagoela, sei euskal sindikatuk grebara deitu dute sektorea.\nELA, LAB, ESK eta Steilasek deituta, protesta jendetsuak egin dituzte Amurrion eta Laudion. Oihartzun zabala izan dute lanuzteek ere\nKonkurtsoaren kudeatzaileak ontziolaren orubea erosteko 11 eskaintza jaso ditu, batzuk industria jarduerakoak, eta bat behintzat ontzigintza alorrekoa. Etzi jakinaraziko die hautagaiei nork irabazi duen


Bere amarekin akordatu da: betunaren hodiari nola sakatzen zion, zapatentzako krema horizontalki hedatuz zapataren gainean, hura trapuarekin zabaltzen hasi aurretik. Marratxo luze bat zen, eta marratxoaren ondoren, tarte bat eta betun puntu bat gero, betunezko harridura ikur bat zapataren gainean. Amak irribarre egiten zion Serantesi, hura betunari begira sumatzen zuenetan, eta batzuetan, bigarren harridura ikur bat aterarazten zuen betun hoditik. Jolas bat zen, jolasen adinean. Amak «ez da ezer gertatzen» esatea aski zen orduan, arazo guztiak desager zitezen.\nNerabezaroan mutututa egon zen hilabetez, bere gorputzarekin gertatzen zena ulertu ezinik, bere matrailezurra baimenik eskatu gabe hazten ari zelako haserre, bere bizarrarekin, bere azaleko pikor eta gorritasunekin amorratuta. Amak etsia hartu zuen, ez zion jada ezer galdetzen, harik eta, goiz batez, zapatak garbitzen hasi aurretik, seme nerabea berarengana makurtzen ari zela sumatu zuen arte. Betuna zapatari erantsi gabea zuen artean, eta deus esan gabe, amak, harridura ikurraren ordez, galdera ikur bat marraztu zuen egun hartan betunarekin zapataren punta biribilduan.\nBerradiskidetzeko era bat izan zen.\nGustatzen zitzaion amak zapatak nola garbitzen zituen. Geroztik geratu zitzaion zapatei lustrea ateratzeko zaletasuna. Arazoak zituenean horixe egiten zuen: lasaitzeko, zapatak lustratu. Eta nik zapatei lustrea ateratzen badiet, zergatik ez da bada, arazo latz dirudien hori konponduko? Ez zion bere joera hura inori sekula aitortu. Bazekien zer esango zioten: zapata bat ez zela lanpara miragarri bat, alferrik zela hura igurztea.\nMokasinei distira ateratzen ari delarik, bere amak zapatak lustratzeko zuen era harekin gogoratu da. Ez daki ondo non irakurri zuen, duintasuna mantentzen zutela adierazteko heriotzara kondenatutakoek zuten azken aukera zapata distiranteekin hiltzea zela. Ospitalera iritsi denean galduta sentitu da. Pasilloan doala, igandez jantzita joan arren, behin eta berriro begiratzen dio bere buruari, laneko trajebuzoa soinean ez daramala erabat sinetsiko ez balu bezala. Deseroso doa horrela jantzita, bai. Kabezerako medikuak —zergatik dira medikuak kabezerakoak, oheen zatiak edo egunkarietako titularrak balira bezala?— eman zion papera galtzetako atzeko patrikan dauka, eta hamar metroro, eskua sartzen du patrika horretan, paperak bertan jarraitzen duela ziurtatzeko. Ez duk alferrik egiten Serantes, patrikek baditek berezko joera irensle bat, zulo beltzen pareko halako indar desagerrarazle bat. Baditek indar hori Serantes, ondo ari haiz. Segi horrela.\nBatoi zuria jantzitako emakume bat, laurogei bat urtekoa, oinez dabil noraezean. Erizain bat datorkio atzetik, presaka txikian.\nZer ari zara hemen, Begoña?\nBegoña delakoak sorbalda uzkurtu du, errieta egin dioten umeak bezala, lotsatuta.\nAhaztu egin zait nire gelako zenbakia.\nEz da ezer gertatzen.\nSendagile bat inguratu da berehala erizainari laguntzera. Ez da ezer gertatzen.\nBadakizu ze urtetan gauden, Begoña?\n1945a dela uste dut. Bostarekin bada zerbait, gutxienez.\n2005. urtea da, Begoña.\nA, banengoen bai ni. Bostarekin zerbait.\nBerrogeitaka batzuk bai.\nBadakizu ze urtetan jaio zinen?\nHirurehun eta laugarrenean.\nIkusten? Azkenean ere akordatu zara gelako zenbakiarekin!\nA, bai. Eskerrik asko, jauna. Zenbat zor dizugu?\nSendagileak irribarre egin du, samurtasunez.\nEzer ez, Begoña.\nNola ezetz, izango duzu ba minuta bat, ezta? Zenbat zor dizugu? Esan nire seme-alabei, haiek ordainduko dizute, terrenoen dirua ere zerbaitetarako dago, ezta?\nAmona deskontsolamendutik erabateko duintasunera pasa da esaldi gutxi batzuetan, deigarria behintzat bada, galeratik duintasunerako bidea nola egin duen; Serantesek kontrako bidea bakarrik imajinatu izan du ordura arte. Pausoa azkartu eta aurrerantz jarraitu du pasilloan. Medikuaren bolantea atzeko patrikan, mahoizko trajebuzoa etxean, bera deseroso, ateetako plakatxoetan X izpien gela adieraziko duenaren bila.\nIkustagun, Serantes zara orduan? Zurea goiko gelan egingo dugu. Ez dut uste izpien esplorazioa nahikoa izango denik.\nEsplorazioa, esparru semantiko baten traizioa, ez dagokion umore baten sorrera: txikitako kromo bilduma, tigrea, Marco Polo, itsasoa, Moby Dick. Ze urrun. Garai txarrak esploradoreentzat.\nBalea baten hezurduraren flasha akuariumeko sala nagusian: bere birikak.\nKontuak ez dauka itxura onik. Goiko pisuan, bere lantegian behintzat, nagusia egoten da beti, eta goiko pisura igotzen den guztietan dardarka joaten da jendea, berri txarrak izaten dira gehienetan. Ospitaleetan ez du zertan horrela izan, jakina, baina entzuna du gaixo terminalak goiko pisuetara eramaten dituztela, edonola ere hiltzera doazenez, itsasora begira (Marco Polo, Moby Dick) bista onak izan ditzaten gutxienez. Igogailura bidean, aldean gidari doakion erizainaren izenik ere ez dakiela otu zaio Serantesi. Ez dio izenik ere esan. Edo agian esan dio eta ahaztu egin zaio?\nTerritorio zuri horiek ez dira memoria mantentzeko leku onak. Irristakorra da dena. Horretarako zegoen pentsatuta. Ohatilak, jendea, gaixoak, hilak, biziak, negarrak, oihuak, arbel zurien gainean aise ezaba zitezkeen zirriborroak baino ez ziren haiek guztiak. Erizainaren bularreko plakatxora zeharbegirada bat lerratzen saiatu da, baina gaizki begiratu dio emakumeak, bularretara begira ari zitzaiolakoan.\nOrduan bere zapatei begiratzea erabaki du: zikinak ditu. Seinale txarra, Serantes.\nIgogailutik atera bezain pronto, arima ziniko, maltzur, edo sinpleki inkontziente batek zabalik utzi duen ate baten zirrikitutik zeladore eta erizain talde bat bereizi du, pastatxoak jaten eta xereza edaten, algaraka. Norbaiten urtebetetzea. Erizainek eta sendagileek, hilek eta biziek, denek betetzen dituzte urteak. Eta ospatzeko eskubidea dute, une horretan Serantesi hori onartzea kosta egiten bazaio ere. Nire tristeziak munduaren tristezia behar luke elkartasun gisara, pentsatzen dugu horrelakoetan. Baina munduak ez du inoiz eskatutako neurririk ematen. Pozarren aldatuko genuke gure burua, ospitaletik alde egitear, poltsan arropak batzen ari den gaixo sendatu berri horren zoriagatik, ospitalean egon arren bere animo egoera jada ospitaletik urrun dagoen horren larruan egon nahi genuke.\nAzalpenik ez. Deituko diotela emaitzak prest daudenean. Ezin ote diote ezer aurreratu?\nEz, baina nahi baduzu hitz egin medikuarekin.\nSerantesek trajebuzoa soinean ez daramala berriro ziurtatu eta ezetz esan du. Igogailura bidean, hatz puntak atzeko patrikan sartzean, bolantea ez duela han ohartu da. Larritu egin da une batez. Lasai Serantes, paper puska horrek bete dik bete behar zian funtzioa. Telefonoz deituko ditek, hori duk hurrengo pausoa.\nKanporako bidean, bere gelako zenbakiarekin akordatzen ez zen emakumea ez dago pasilloan.\nZuzenean joan da ospitaletik lanera. Ez omen zeukan zertan. Ez zeukan zertan baina nahiago du horrela, trajebuzoa jantzi eta lanean hasi. Kate-lanean. Serantesek, xafletan iristen zaion kartoia hartu eta forma ematen dio, kartoi laua zena kartoizko kaxa bihurtzen du. Horretan lan egiten du Irungo diru-truke kabina itxi zutenetik. Txanpon ezberdinik ezean, txanpon trukerik egin beharrik ere ez, ondorioz. Eta bera kale gorrira. Doi-doi topatu zuen lan hori, bere adinean, zortea izan zuela ere esan zitekeen. Kartoi laua hartu eta kaxa bihurtu, behin eta berriro. Mundu aspergarri lauari erliebea ematea bezala. Bi egiten ditu minutuko, ehun eta hogei lehen orduan, eta hortik aurrera, nekearen eraginez, orduko hamar kaxatan gutxitzen du erritmoa, eguneroko zortzi orduak osatu arte: seiehun eta laurogei kaxa egunean, hiru mila eta laurehun astean, ehun eta hogeita hamasei mila urtean. Horietatik akastunak, errotulagailu beltzez Kaxa akastunak hemen jarrita dagoen apaleko zokora baztertzen dituztenak, apenas iristen dira laurehun kaxatara: profesional ona da. Beste bi langilek ere lan bera egiten dutela kontuan hartuta, laurehun mila kaxa urtean, eta bakoitzean seina xanpain botila, borobilduz, bi milioi t'erdi xanpain botila beraz, banaketa enpresak Europako superfizie handietara barreiatzen dituenak.\nAgian ez zen xereza. Xanpaina edaten zuten agian erizain eta medikuek, algaraka, igogailuaren ondoko gela hartan.\nZorioneko jo izan du ordura arte bere burua. Lana nekagarria da, baina ez dio gehiegi pentsarazten, eta tailerreko makinak ez dira zaratatsuegiak, ez da tornu batean lan egitea bezala. Lan garbia da.\nSerantes, zergatik ez duzu eguna libre hartu?\nUste baino azkarrago bukatu dugu eta, pentsatu dut...\nEgun baten gorabehera ez da ezer, gizona, hartu atseden.\nNagusiak atseden hartzeko esatea ezin daiteke albiste ona izan.\nInporta ez bazaizu... Atzeratuta nabil...\nSerantes katera itzuli da. Kaxak muntatzen eman du goiza. Eguna. Astea. Astelehenean deitu diote berriz ospitaletik.\nEz, ez da ezer gertatzen, baina aurrez aurre esan beharreko gauzak dira. Berri txarrik ez, jauna, ez nik dakidanez behintzat, jakinarazlea besterik ez naiz, idazkaria... Nahi baduzu sendagilearekin jar zaitzaket...\nBere buruari begiratu dio, soinean du trajebuzoa. Kuxidade ederra mediku batekin hitz egiteko. Ezetz esan dio, joango dela. Badaki bidea.\nOspitalean, memoria galtzen ari zen emakumearen gelaren parean geratu da, jakinminez. Ez dago jada han. Haren ordez, emakume haurdun gazte bat, ohean atseden hartzen. Gutxi falta zaio erditzeko. Bere ondoan, senarra behar duena, eskutik heltzen dion gizon erkin bat, aho zabalka etengabe. Urduri dago, leher eginda, emaztea bisitatzera etortzeko meategi bateko aho beltzetik atera berri balitz bezala. Aurrera jarraitu du. Zain dago erizaina.\nBerehala eraman du sendagilearen aurrera, adeitasunez.\nSerantes jauna da.\nEz du minbizi hitza inongo unetan aipatu. Ez du heriotza hitza inongo unetan aipatu.\nAsuntoa hedatuta dagoen ikusi beharko da, horretarako froga berriak egin beharko ditugu.\nPlurala erabili dik. Frogak bioi egin beharko balizkigute bezala, pentsatu du Serantesek, harrapazak. Asuntoa biona balitz bezala. Ez da ezer gertatzen. Ez, hiri ez, alu horri. Niri. Sei urte bai medizina karrera ikasten, gero hitz hura erabili behar izateko: asuntoa.\nAsuntoa tumore bat da. Emakume haurdunaren gelaren paretik pasatzean, hau ohetik altxata, zutik aurkitu du leihotik begira; irribarre egiten du sabel betea laztanduz. Ohean etzanda, bere ordez, senarra behar duena dago lo.\nEz dugu harritu behar. Beti izan dira indartsuak eta ahulak. Hondoratuak eta salbatuak.\nAutobusa hartu duenean bere tumoreari buruz pentsatzen jarri da Serantes. Ez dago goibel, pentsakor bakarrik. Zer ote da tumore bat? Ba ote dira piano itxurako tumoreak edo ogi bat bezala luxeak edo madari ustela bezalakoak ukitu eta lehertzen direnak, hatzak egun osorako itsaskor utziz? Nolakoa ote da berearen itxura? Izaki bizidun bat ote da benetan minbizia, sendagileei esatea gustatzen zaien bezala, beste izaki bizidun baten barruan? Merezi ote du errukirik eta barkamenik izaki horrek? Moby Dick bezalako izen baten bataioa beharbada? Ez al da bera izango Moby Dick, ez al da bera izango munstroa, marinel bat irentsi duena, bere barruan poxpolo bat piztea bururatu zaion marinel bat? Ederrago bihurtuko ote du eldarnio horrek bien arteko azken borroka? Begiak itxi ditu, eta pentsamendua bere giltzurrunen parera jaitsarazi. Gizon txiki bat da bera, mahoizko trajebuzoz jantzita bere zainetan barrena, pasillo batean barrena patinekin irristatzen, bere gelaren zenbakia ahaztu duen arrotz bat bere gorputzean barrena. Bere giltzurrunetik gertu, trafikoko polizia bat dago: Irungo aduanetako kasernan dago orain. Eta Irungo aduanetako kaserna bere giltzurrunetan, bai. Gauzak eta objektuak, taupadak eta klaxonak. Trafikoko polizia epokakoa da, barregarri samarra, ingelesa, apur bat Buckingham palace, apur bat guardia noiz aldatzera doan galdetzeko gogoa ematen duen horietakoa, turista izanez gero.\nJakin daiteke nora zoazen?\nTumore baten bila nabil. Nirea omen da.\nPasatzen uzten dio poliziak eta hangar handi batera heltzen da Serantes, eta hangar hori ezaguna egiten zaio argirik ez egon arren. Eta orduan ikusten du. Eta ikusi orduko badaki hori dela bere tumorea, karratua da, kartoizko kaxa baten itxurakoa. Begiak ireki aurretik kartoizko kaxaraino hurbildu eta barruan zer dagoen antzematen saiatzen da.\nBaina justu orduan autobus gidariak tupustean balaztari sakatu eta ireki egiten ditu Serantesek begiak, sustoarekin. Lastima, gutxi falta izan zaio.\nBere etxeko aldapari ekin aurretik igaro beharreko lurpeko pasabidera heldu denean, betiko mimoa dakusa bertan, betiko bere numeroa egiten: pailazoz jantzita, aurpegia tximeleta gorri bat. Organoxka single baten melodia xumeaz musika-kaxa batetik ateratzen den dantzariarena egiten du pailazoak: geldiro-geldiro destolesten da, nagiak kenduz bezala, kartoizko kaxatik kanporatu eta ballet postura bat entseatu ondoren, gelditasun berdinarekin atzera tolestu eta melodia bukatzerako kaxara bere burua bilduz.\nBetidanik mimo hura talentu handikoa dela pentsatu izan badu ere, ez dio sekula ezer bota, baina oraingoan Serantesek txanpon bat bota nahi dio, bizitza horretan balihoakio bezala. Patriketan ez dauka, ordea, txanponik. Zorte txarra: agian tumoreak txanpon itxura du eta txanpona pailazoaren kapelura botatzea aski zen bere gaitza gainetik kentzeko.\nGero pentsatzen du Irungo diru-truke kabinan lan egin izan ez balu, ez litzaiokeela halako inozokeriarik otuko.\nAkabo, Akab kapitaina.\nEtsita, apustuen bulego batera sartu da, kanbioak eskatzeko asmoz. Lurra kiniela boleto porrokatu eta txikituz beteta dago, itxaropenarekin beteak izan diren zaldi lasterketen apustu-txartelak txikituta eta zimurtuta daude orain, zorterik izan ez dutenen paper zati hutsalak dira. Besapean daraman analisiaren sobrea hartu eta mila puska txikitan tarratatu eta apurtu du, kiniela paper-txataltxoen gainera bota aurretik; zorte apur batekin erratza pasako dute, eta zorterik izan ez duten beste paperekin batera, zaldi karreretako izenekin nahasian joango dira paperontzira bere analisiko emaitzak ere. Bono-loto bat jokatu nahi luke: ospitalean bere gelako zenbakiarekin akordatzen ez zen emakume haren gelako zenbakien batura jarriko luke lehenik.\nJendea Billy Garlic izeneko boxeolari txiletar bati buruz marmarrean ari da hurrengo zaldi lasterketa telebistan noiz hasiko den zain. Billy Garlic, bai izen ederra. Bere potretari so egin beharrik ere ez dago Billy Garlic irabazle baten izena dela jakiteko. Kanadar baten kontra jokatzen omen du pisu astunetako finala. Serantesek pentsatzen du berak ere baduela boxeolari abizena, eta pena litzatekeela pisu astuna zehazki zenbat kilotik gorako boxeolaria den jakin gabe hiltzea. Beti jakin nahi izan duen zerbait da: ze pisu ote dagokio berari? Crucero, gallo, pluma, mosca, welter. Ederrak dira boxeolarien kategoria ezberdinak adierazteko erabiltzen diren deiturak. Bere zapatei begiratu die: ez dago lustrerik, ez dago harridura ikurrik, urteen zamak eta kaleetako hautsak gain hartu diote haurtzaroari.\nZapatak garbitu behar ditut. Zapatak garbitzen baditut dena ondo aterako da, seguru.\nBegiak itxi eta berriro ere bere gorputzaren barrura sartzen saiatzen da.\nIrungo kasernara iristear dago berriro. Aduanako langileen lanpostuak kolokan daudela-eta manifestazioak egiten ari dira inguruan. Istilu usaina dago, giro arraroa. Berak, ordea, aurrera segi nahi du. Lankide batek ez dio pasatzen uzten.\nJakin daiteke nora hoan, eskirol alua!\nTumore baten bila! Nirea da! Eskubidea daukat!\nAsuntoaren erdira, mamira, bere giltzurruneko kartoizko kaxara nahikoa gerturatzen denean, kartoizko bere tumore hura hartu, berau itxi eta kaxa apal diskretu eta ilun batean —kaxa akastunak hemen dioen zokoan, kasu— gordetzearekin nahikoa behar luke, pentsatu du.


Zazkel, dantzarako bolbora - Nontzeberri\nHasiera/MUSIKA/Zazkel, dantzarako bolbora\nZazkel, dantzarako bolbora\nZazkel taldea Azkue Fundazioak antolatutako Banden Lehia ekimenaren zortzigarren edizioko finalista lotu zen. Bada, gaur, garaipen horren saria aurkeztu du taldeak, Ez Entzun (Baga Biga) taldearen bigarren diskoa.\nEtxaun Arregik (gitarra eta ahotsa) eta Irati Arregik (ahotsa) parte hartu dute aurkezpen ekitaldian. Diskoa “erronka” izan da taldearentzat, presaka idatzi eta grabatu behar izan baitu. “Lehenengo diskoa egiteko lau urte eman genituen. Helbururik gabe, natural aritu ginen, baina oraingoan urte erdia izan dugu egiteko; beraz, emaitza ezberdina da”, esan du Etxaunek. “Lan helduagoa da, presiopean aritzeak, gainera, ez du esan nahi lan txarragoa egingo duzunik, lana baita giltzarria; sormena ere lana da”, gaineratu du Iratik.\nDesberdintasun azpimarragarriena giro aldaketarena da, dantzarako talde izaki, oraingoan tarte ilunagoak nabaritzen baitira. “The Smiths, The Cure eta antzeko talde ingeles asko entzun ditut azken boladan, bai eta Talking Heads ere, zeina sekulako deskubrimendua izan den”. Hala, diskoan kantu dantzagarriak, Bazka ederra, eta itzaltsuagoak tartekatzen dira, Infernuko atean, Hertzainak taldearen bertsioa. Hitza, bestalde, kritikoak dira, azidoak.\nDiskoa Kaki Arkarazok grabatu, nahastu eta masterizatu du, eta Arkarazo aritutako M-ak taldearen itzala azpimarragarria da, bai eta Jotakie bandarena ere. “AEBetako musikatik edaten dugu, batez ere 1980ko hamarkadako funk eta disco erritmoetatik, tartean, Kool & The Gang, baina baita Ingalaterrako musikatik ere”, azaldu du Etxaunek.\nZazkelen metraila dantzagarria definitzeko taldekideek Euskal Pop Erradikala etiketa erabili ohi dute umoretsu. “Hitz jokoa besterik ez da, baina Pop estiloa jorratzen dugu nagusiki, eta euskaraz. Eta gure letretan mezuren bat islatu nahi izaten dugu ere, soziala, politikoa. Askotan, horrelako mezuak punk estiloarekin lotzen dira adibidez, baina ez da zertan horrela izan. Termino horrek oso ondo laburtzen du taldeak duen nahia, eta zergatik ez, Euskal Herrian hain garrantzitsua izan zen musika mugimendu bateri erreferentzia egiten dio nolabait”. Lehen diskoaren harira, Nontzeberrik elkarrizketa egin zion taldeari. Elkarrizketa osoa irakur dezakezue.\nBanden Lehia, martxan\nBestalde, Azkue Fundazioak Banden Lehiaren edizio berria abiatu du, bederatzigarrena. “Banden Lehiak, euskara, musika eta teknologia lotzen ditu. Eta horrela, hirugarren osagai honek, teknologiak, garrantzi handia dauka garapenean. Izan ere, musika taldeen izen ematea eta publikoaren botoak jasotzeko aukera internet bidez burutzen da”.\nTalde irabazleak sari hauek jasoko ditu: Baga-Biga diskoetxearekin disko bat ekoizte; 2018ko Bilbao BBK Live jaialdian eta 2018ko Bartzelonako Euskal Herria Sona jaialdian jotzea eta lehiaketako 2017eko edizioko disko bilduma oroigarrian parte hartzea. “Azkue Fundazioak lau finalisten kanten disko bilduma oroigarria ekoiztuko du eta finala egunean banatuko du”.\nBederatzi erakusketek osatuko dute aurtengo “Bilboargazki”\n“Begi Belarri” zinema zikloa


BILBAO 700 FUNDAZIOAK MUSIKA-MÚSICA JAIALDIKO KARTELA ETA AUZOZ-AUZO PROGRAMA AURKEZTU DITU | Fundación Bilbao 700 - III Millenium Fundazioa\n20 Urt 2017\nBILBAO 700 FUNDAZIOAK MUSIKA-MÚSICA JAIALDIKO KARTELA ETA AUZOZ-AUZO PROGRAMA AURKEZTU DITU\nBilbao 700 Fundazioak antolatu eta Bilboko Udalak babesten duen Musika-Música jaialdiaren hamaseigarren edizioa martxoaren 2an, 3an, 4an eta 5ean egingo da Bilbon.\nNazioarteko jaialdia Euskalduna jauregian egingo da, BOHEMIA izenburupean eta protagonista izango ditugu Gustav Mahler, Antonín Dvořák, Bedrich Smetana eta Leoš Janáček musikagileak, Txekiar Errepublikako erregio horretakoak guztiak.\nMusika klasikoaren jaialdia da Musika-Música, urtero musikariak, ikasleak, melomanoak eta musikazaleak biltzen dituena, milaka minutu gozatzeko musikaz. Edizio honetan, uriko zortzi barrutietan egongo da, Mahler, Dvořák, Smetana eta Janáček-en melodiekin.\n2017ko Musika-Músicako Auzoz-Auzo programa kontzertu-aretoetan, parkeetan, udaltegietan eta uriko kaleetan izango da, musika sentitzearen esperientzia partekatuz eta adituengandik ikasiz.\nMUSIKA-MÚSICA JAIALDIKO KARTELA\nAurtengo nobedadeetako bat Musika-Música jaialdiko kartela dugu. Hain zuzen ere, Bilbao 700 Fundazioaren eta Euskal Herriko Unibertsitatearen arteko lankidetza-hitzarmenari esker, jaialdiaren irudia Arte Ederretako fakultateko ikasle batek diseinatu du. Horrela, bada, Arte Ederretako ikasleek egindako lanen artean, Haizea Garciak aurkeztutakoa aukeratu dute 2017ko Musika-Música jaialdia ordezkatzeko.\nAurten Auzoz-Auzo zikloa ere programatuko da. Eta horren barruan hainbat jarduera egingo dira, adin guztietako pertsonek parte hartzeko modukoak. Kontzertuez gain, bestelako jarduerak ere antolatu dira, 5 eta 8 urte bitarteko neskato-mutikoentzako tailer didaktikoak, ikus-entzunezkoen emanaldiak, flashmob-ak.\nAuzoz-Auzo programako lehenengo ekitaldia otsailaren 2an izango da, 19:00etan, Zabalguneko Eraikinean. Ekitaldi horretan Miren Josune Ariztondo Bilbao 700 Fundazioako zuzendariak zikloa aurkeztuko du eta ondoren, Bilboko Koral Elkarteko ganbara-taldeak emanaldia eskainiko du. Auzoz-Auzo programako azken ekitaldia, ordea, otsailaren 23an, 18:00etan, izango da Castañoseko Udaltegian (2. Barrutia): umeentzako tailer didaktikoa.\nTALLERRETAN IZENA EMATEA\nTailer didaktikoak 5 eta 8 urte bitarteko umeentzat eta doakoak dira. Parte hartzeko, izena eman behar da aurrez bilbao700@bilbao.eus helbidean edota Bilbao 700 Fundazioaren 94.679 04 88 telefonoan, 09:00etatik 16:00etara, urtarrilaren 23tik otsailaren 21era bitartean, jardueraren egutegiaren arabera.\nAUZOZ-AUZO PROGRAMA / 2017ko OTSAILA:\nOtsailaren 2an: 19:00etan / Zabalguneko Eraikina.\nBilboko Koral Elkarteko ganbara-taldearen kontzertua.\nOtsailaren 4an, zapatua: 12:00etan / Mariaren Bihotza plaza.\nIkus-entzunezkoen perkusio eta dantza ikuskizuna, Barakaldoko Kontserbatorio Profesionaleko orkestra sinfonikoarekin eta Artebi dantza modernoko taldearekin\nOtsailaren 7an: 18:00etan / Errekaldeko Udaltegia\nUmeentzako tailer didaktikoak (5-8 urte).\nOtsailaren 9an: 19:00etan / Deustuko Udaltegia.\nBilboko Juan Crisóstomo de Arriaga Kontserbatorioko ikasleen kontzertua.\nOtsailaren 10ean: 19:00etan / Abandoko geltokia.\nFlasmob-a Behotsik Orkestraren eskutik.\nOtsailaren 14an: 19:00etan / Bilbao Musikaren egoitza (Sorkunde, 8).\nKontzertu-hitzaldi didaktikoa, Bilbao Musika zentroko irakasle baten eskutik.\nOtsailaren 17an: 18:00etan / Europa parkea\nIbilbide musikala Barakaldoko Kontserbatorio Profesionaleko orkestra sinfonikoarekin eta Artebi dantza modernoko taldearekin.\nOtsailaren 18an: 12:00etan / Bilboko Koral Elkartearen egoitza (Felipe Serrate, 2)\nOtsailaren 21ean: 17:00etan. Basurtuko Ospitalea\nIbilbide musikala Bilboko Koral Elkarteko gitarren taldearen eskutik.\nOtsailaren 23an: 18:00etan / Castañoseko Udaltegia.


Napoliko saltsa Thermomix-en - Errezetak thermomix-ean\nNapoliko saltsa Thermomix-en\nNapoliko saltsa Thermomix errezeta egiteko\n1. Napoliko saltsa Thermomix-en\n2. Receta de Salsa napolitana en la Thermomix\n3. Thermomixen Napoliko saltsa egiteko osagaiak\n4. Napoliko saltsa prestatzea Thermomix-en\n5. Napoliko saltsaren antzeko errezetak Thermomix-en\n5.1. Jogurt saltsa thermomix-ean\n5.2. Ketchup saltsa thermomixean\n5.3. Barbakoa saltsa thermomixarekin\n5.4. Alioli thermomixarekin\nLa Napoliko saltsa Ezin da galdu zure hozkailuan galdu ez duten italiar janarien oinarria. Plater eta prestakin ugaritan erabiltzen da eta beti bezala, eskerrak eman nahi dizkio Thermomix, inoiz baino errazago prestatu.\nEdo pasta lasai bat prestatzeko, edo lasagna gozo bat prestatzeko, ogiarekin batera eraman edo pintxoak edo scolding-ekin batera eskainiko zaituzte. Napoliko saltsa Thermomix-en Ez zaitu inolaz ere txarra utziko.\nDeitu ere marinara saltsa, Napoliko saltsa Oro har pasta mota guztiekin batera, pecorino edo parmesanarekin.\nGurea prestatu dezakezu Pasta freskoaren errezeta Thermomix-en eta lagun ezazu saltsa aberats honekin.\nHasteko, egin ezazu errezeta Napoliko saltsa Thermomix-ekin, baina lehenik, zure iruzkinak uzten dizkizut errezeta amaieran.\nPS: Ez utzi gure gozoak dastatzen pesto saltsa\nReceta de Salsa napolitana en la Thermomix\nThermomixen Napoliko saltsa egiteko osagaiak\n400 gr madari tomatea\n300 gr tipula\n30 gr oliba olioa\n1 cda oreganoa\nazafraiaren pistilo batzuk\nNapoliko saltsa prestatzea Thermomix-en\nJarri baratxuri eta tipula laurdenetan Thermomix-en edalontzian eta 6 abiadura txikitu 4 segundotan. Gehitu olioa eta salteatzeko 110 ° 1 abiaduran 8 minutuz\nGehitu tomate txikituta laurdenetan eta jarri 20 minutu 100 ° 2 abiaduran\nGehitu gainerako osagaiak. Pipertea osorik edo 1 / 2 erabil daiteke, nahi dugun moduan. Egosten Thermomix-en 2 minutuetan 10 abiaduran 100-ean 2 abiaduran\nNahastu 7 abiaduran 5 segundotan. Napoliko saltsa Thermomix-en prest dago.\nAntzeko errezetak Napoliko saltsa Thermomix-en\nJogurt saltsa thermomix-ean\nKetchup saltsa thermomixean\nBarbakoa saltsa thermomixarekin\nIkusi Thermomix-en barbakoa saltsa gozo eta tradizionala nola prestatu 15 minututan soilik\n18ko irailaren 2020a, 9: 16an\nHaragiz betetako ravioli batzuk egingo al lirateke?\nIraila 18, 2020 en 4: 56 pm\nBai, oso ondo joango da ravioliekin, bon apetit!\nNapoliko saltsaren nutrizio balioak Thermomix-en\nHornitze tamaina 150g\nKategoriasalsas, Pasta saltsakSukaldeaItaliako, MediterraneokoTags#ajo I, #tomate, #zanahoria


Bermeoko Sancti Spiritus zaharren egoitzan, urte guztiko goizetako irteerez gain, aurten ere, irteera bereziak egingo dira udaberri-uda partean. Goizeko irteera berezian, Athletic-en entrenamendua ikustera joango gara eta Mungiako Izenaduba...\nMartxoak 2-an, Bermeoko Sancti Spiritus zaharren egoitzan, aratusteak ospatzeko, "Coro rociero Maika" taldea eta Alkastasuna dantza taldea izan doguz. Mila esker denoi, aratusteak alaiago egiteagatik.\nAratuste egunean, betiko moduan, Bermeoko Sancti Spiritus zaharren egoitzan mozorrotu egin gara. Aurtengo gaia, Edurnezuriren ipotxak izan da, baina bestelako mozorroak ere egon dira.


Urumea ezagutzen II: Kronika – Haritzalde Naturzaleen Elkartea\nUrumea ezagutzen II: Kronika\nAstebukaeran Urumea ezagutzeko eginiko 3 jardueretan, trainerua, kayaka eta bisitaldian egondako taldeek asko disfrutatu zuten. Eguraldia zoragarria izan zen eta naturan goiza edo arratsaldean pasatzeko aukera paregabea ema zuen.\nPartaide batzuk birritan egin zuten bisita eta haien hitzetan “ibaia barrutik traineruz ikustea eta oinezko bisitaldia egitea bi prespektiba desberdin ditu”. Oso gustora eta asko gustau zitzailea aitortu zuten. Egun bakoitzean nahiz eta gauza batzuk birritan azaltzen ziren besteak zearo desberdinak ilusten zirela adierazi zuten.\nGerturatutako umeak ere gustora ibili ziren. Hiriko soinutik naturaren soinuak entzutera pasa ziren, hots, trafikotik txorien kantuetara. Azkartasunatik lasaitasunera pasa ziren nahiz eta beraiek bidai gehiena lasterka egin zuten!\nTags: ibaiak, natura, ondare naturala, umeak, ura, Urumea|


«Badut esperantza ttiki bat, gutxiengo laguntza bat, behintzat, jasoko dugula autonomoek» - Goizueta - Kronika.eus\n«Badut esperantza ttiki bat, gutxiengo laguntza bat, behintzat, jasoko dugula autonomoek»\nMartxoaren 14tik dauka ileapaindegia itxita, Irati Arozena goizuetarrak.\nMartxoaren 14tik dago itxita Goizuetako Kale Nagusiko Irati ileapaindegia, Koronabirusa dela-eta. Hala ere, Irati Arozena Almandozek jakinarazi du prest dagoela etxez etxeko laguntza zerbitzua emateko.\n«Aurreko larunbatean beti bezala egin nuen lan», dio Irati Arozena Almandozek. «Igande goizean izan genuen abixua, eta ez dut gehiago ireki». Hainbat eta hainbat autonomoren egoera bera bizi du Irati ileapaindegiak ere. Koronabirusa dela-eta, hainbat neurri hartu behar izan ditu, guztiz itxi arte.\nAurreneko kezka zantzuak eskolak ixtean zabaldu zirela sumatu du Irati Arozenak. «Eskolak ixtearekin batera, kezka sortu zen herrian. Astearen hasieran ez zen hainbeste, baina egunak pasatu ahala, asteburu aldera, kezka haunditu egin zen, eta kaleak gero eta hutsagoak ikusten ziren».\nIleapaindegian ere nabaritzen hasi zen, eta neurriak hartu zituen. «Hartu ditudan neurriak izan dira, batez ere, ongi desinfektatzea, bai bezeroek ukitutako guztia eta baita bezeroak egon diren leku guztiak ere. Bezeroak banaka hartu, eta 10 minutuko tartea utzi dut batetik bestera, gauzak desinfektatzeko. Nire aldetik, ura eta xaboiarekin eskuak ongi garbitu eta eskuetan desinfektantea pasatuz ere ibili naiz, eta bezero bakoitzarekin guanteak aldatuz», azaldu du.\nEtxez etxe laguntzeko prest\nAzkenean, ordea, itxita geratu da Irati ileapaindegia, martxoaren 14az geroztik. Hala ere, etxez etxe laguntza emateko prest azaldu da Arozena. «Etxez etxeko zerbitzurako, momentuz, ez dut proposamenik izan, baina nire aldetik, prest nago, bai helduei eta baita ezintasunen bat dutenei ere, laguntza emateko».\nZerbitzua jaso nahi dutenei telefonoz hots egiteko eskatu die, 609 613 546 zenbakira.\nNormalean, adin guztietako bezeroak izaten ditu; ume, gazte zein heldu, emakume nahiz gizon. Baina zerbitzua laguntza behar dutenei bideratutakoa dela azpimarratu du.\nLaguntzen zain, orain\nEgoerak zein ondorio ekarriko dituen, ezin jakin. Baina kezka nabaria da jende askorengan, eta baita Arozenarengan ere. «Autonomo izanda, nik uste dut galera izanen dugula». Dena den, laguntzaren bat jasotzea espero du. «Espainiako Gobernutik ez digute momentuz deus garbirik esan, baina nik badut esperantza ttiki bat, gutxiengo laguntza bat, behintzat, jasoko dugula».\nBeharko du, beste hainbatek bezala. Izan ere, aitortzen du garai hau ona izaten dela normalean ilepaindegietan. «Garai hau ileapaindegirako momentu ona izaten da; udaberrian sartzera goazela-eta, mugimendu gehixeago hasten baita».\n«Bakoitzak gure aldetik jarri behar dugu, egoera hau lehenbailehen konpontzeko»\nBesterik egin ezinda, «pertsonalki kezkatuta eta aspertuta, etxetik atera gabe, mundu guztia bezala» dagoela aitortu du Arozenak. Baina egoera zein den ikusita, eutsi besterik ezin dela egin dio. «Bakoitzak gure aldetik jarri behar dugu zer edo zer, egoera hau lehenbailehen konpontzeko», nabarmendu du.


Auzolanean, herria egiten\nJoan den asteburuan hainbat herritar elkartu ziren Tifanitxoko margotze lanak egitera\nBatzuk bertan lokalen bat izanen dutelako, beste batzuk ikusminagatik eta gehienak Tifanitxon esku bat botatzeko asmoz, margotze lanak aitzaki hartuta, hainbat lagun hurbildu ziren pasa den larunbatean Tifanitxora.\nLehen espazio handiko geletan banatua zegoena, gaur egun antolaketa berria du eraikinak. Gaztetxeko tabernak esaterako, barra luzeagoa jartzeko aukera izanen du aurrerantzean, eta lehendabiziko solairuan 4 gela sortu dira. Ganbaran, berriz, bi lokal eder eta txukun prestatu dira.\nAstez eragile desberdinetako herritarrak margotze lanekin hasi baziren ere, larunbat goizerako Udalak deitutako auzolana benetan arrakastatsua izan zen. 20 bat lagun, musikaz lagundututa, giro ederrean aritu ziren berritutako eraikinari kolorea ematen.\nHistoria eta istorio askoren sehaska izandakoa da Iriartenea (hau da eraikinaren izen ofiziala) edo Tifanitxo eraikina, eta seguru hemendik aurrera ere herriari bizia emango dioten hainbat proiektu ikusiko dituela jaiotzen.


Hitanoa praktikatzeko aplikazioa\nMugikorretan Hitano praktikatzeko aplikazio bat egin dut.\nErabili ahal izateko sistema eragilea android izan behar da.\nPlay store-n eskuragarri dago, mugikorrera jaisteko ondorengo linka erabili.\n3.0 bertsioa (beta).\nOraindik ere akatsekin, seguro...\nAplikazioak bi atal dauka: azalpenak eta ariketak.\nAlde batetik azalpenak agertzen dira. Bertan app-ari buruzko azalpen xume bat dago eta aditz taulak ikusteko sarrera. Taulak ikusi nahi izanez gero aurrera jo eta aukeratu behar da aditz multzoa, "indikatibo ez baldintza", "aditz trinkoak" edo "Alegiazkoa eta ahalera". Multzoa aukeratuta dagozkion botoiak agertuko dira. Landu nahi den aditzaren botoia sakatu behar da taula ikusteko.\nAriketak aukeran klik eginez menu batera doa. Honetan landu nahi den ariketa mota aukeratu behar da, lehenengo aukerak berak daude: "indikatibo ez baldintza", "aditz trinkoak" eta "Alegiazkoa eta ahalera". Gero aukeratu landu nahi diren aditz formak eta arkatzatxoari emanez, lanera pasatuko gara.\nEsaldi batzuk proposatzen dira eta aditza idazteko aukera ematen du. "ondo dago?" botoian ea "asmatu" dugun esango du. Neska edo mutil batekin aritzen den adierazteko iruditxo bat erabiltzen du. Jakin ezean edo azkar pentsatu eta emaitza ikusteko "zuzendu" botoia erabili behar da.\nOnartu behar da ez dagoela esaldi gehiegi eta praktikatzen hasita, errepikatzen direla ikusiko da. Esaldia bera ez da inportanteena, hala uste dut nik. Pertsonak berriz aleatorioki agertzen dira, batzuetan errepikatuko dira, baina denbora batean egonik, guztiak agertu beharko lirateke.


Santurtziko geltokia (Adif) - Wikipedia, entziklopedia askea.\nSanturtziko geltokia (Adif)\nArtikulu hau Renfeko Aldirien geltokiari buruzkoa da; Bilboko metroaren geltokia gaitzat duena beste hau da: «Santurtziko geltokia (Bilboko metroa)»\nKoordenatuak: 43° 19′ 43″ N, 3° 01′ 47″ W / 43.328572°N,3.029677°W / 43.328572; -3.029677\n◄ ► Peñota\nSanturtzi parkea, 8; 48980\n1888ko irailaren 27\n200ko urtarrilaren 10\n2002ko urriaren 7a\nSanturtzi Bizkaiako Santurtzi udalerriko geltokia da, Euskal Herrian dagoena. Bilboko Renfe Aldiriak sarearen linearen trenak zerbitzu da.\nGeltokia Bilbo—Santurtzi burdinbidearen 13,300 kilometro-puntuan dago, 5 metroko altueran, Peñota eta Bilboko Portua geltokien artean. Tartea bide bikoitzekoa da eta elektrifikatuta dago.\nGeltokiak sarbide bakarra du, parke zentral ondotik arrapalaz zein eskaileraz hornituta. Geltoki terminala izanik, nasa aldaketa bestibulutik zuzenean egiten da, igogailu edo eskailera beharrik gabe. Geltokia guztiz irisgarria den arren, nasa eta trenaren arteko tartea nabarmen handia da mugikortasun urriko pertsona talde batuzek laguntzarik gabe erabili ahal izateko.\nSanturtziko parkea, 8\nGeltokira sarbidea Santurtziko parkea, 8\n1888ko irailaren 27an, Bilbo—Santurtzi burdinbidearen Barakaldo eta Portugalete arteko tartea ireki zen, Bilbotik Portugaleterainoko Burdinbide Konpainiak eraikita.\n1926ko abenduaren 21ean Bilbo—Santurtzi burdinbidea Portugaletetik Santurtzira luzatu zen, bidaiarientzako tren zerbitzua Santurtzi udalerrira, eta zama-garraiorako trenak Bilboko portura helarazteko, eta hala, trenbide adar eta geltoki berri bat eraiki ziren Portugaleten, eta Santurtzin hiru geltoki berri ere jarri ziren martxan: Peñota, Santurtzi eta Santurce-Puerto (Santurtzi-Portua), hirurak bidaiarientzako zerbitzudunak.\n1941 urtean, Espainiako trenbideen nazionalizazioarekin batera, geltokia RENFE enpresaren esku gelditu zen.\n1957an Santurtzi-Portua geltokian bidaiarientzako zerbitzuak eten ziren eta Santurtziko geltokia Bilbo—Santurtzi burdinbidearen geltoki-buru izatera pasa zen.\n1991ko martxoaren 16an Bilbo—Santurtzi burdinbidearen tentsioa korronte jarraiko 1 500 voltetik 3 000ra pasarazi zen, eta aldaketa horren ondorioz tren unitate berriak eta azkarragoak jarri ziren martxan linea honetan, gaur egun oraindik erabiltzen direnak, alegia, Renferen 446 seriekoak. Espainian trenbide zabaleko lineetan 1 500 volteko tentsiodun azkenekoa izan zen linea, linearekin batera.\n2003ko otsailan geltoki zaharra eraitsi zen, geltoki berria batengatik ordeztua. Geltoki berria, gaur egungoa, zaharra baino 150 bat metro aurrerago eraiki zen, Santurtziko parkea handitzeko asmoz.\n2003ko uztailaren 7an geltoki berria inauguratu zen, Bilbao Ría 2000 erakundeak finantziatuta eta Javier Cenicacelaya eta Iñigo Saloña arkitektoek diseinatuta. Geltoki berria zaharretik 150 bat metrora eraiki zen, eta itsasontzi baten itxuran oinarritzen da. Harrizko plaka, beira eta metalezkoa da, estalki oker bat du eta honen gainetik hamazazpi masta nabarmentzen dira. Bi nasa ditu, bata albokoa eta beste zentrala, guztira lau trenbiderekin. Horietatik hiru geltokiak erabiltzen ditu aldirikoen zerbitzuetarako, eta laugarrena Bilboko portura doan adarrari dagokio, Bilbao Mercancías geltokira doana. Tren geltokiaz gain, eraikinak Santurtziko DYAren egoitza ere biltzen du.\nEraikinaren birkokapenari esker, geltoki zaharraren orubean parke zentralaren luzapena, lurpeko aparkalekua eta 12.000 m³ edukiera duen ekaitz-uren depositua eraiki ziren. Ur biltegiari esker Santurtziko parke zentralean uholdeak gertatzea saihesten da. Bestalde, pergola bidez lotutako bi eraikin txiki ere eraiki ziren, eraikin batek ekaitz-uren biltegiaren makineria gordetzen duena, eta besteak Gaztebox gazteentzako informazio bulegoa jasotzen duena.\nBidaiarientzako eraikinak leihatiladun txarteldegia, txartel salmenta eta balioztatze makina automatikoak, itxaron gela eta 2017tik desfibrilagailua ere jasotzen ditu. Gainera, doako Wi-Fi zerbitzua eskaintzen da geltokian, Kubi Wireless sarearen bitartez.\nSanturtziko geltoki berria aurreko geltokia baino 100 metro lehenago eraiki zen, erdigunetik aldenduz. Beirazko eta metalezko eraikin berezi batean kokatuta dago, masta batzuk irteten diren markesina inklinatu berezi bat estaltzen duena. Bi nasa ditu, bata albokoa eta bestea erdikoa, eta lau bide. Obra Bilbao Ría 2000k egin zuen eta 2003ko uztailaren 10ean inauguratu zen. Geltokiak, bere aurrekoak bezala, Parkea/Parkeko Bizkaibuseko geltokiarekin lotzen du, baina toki aldaketak ere lotura hau kaltetu zuen, ez baitzen lehen bezain konexio zuzena, ez baitzegoen hain erdigunean, hala ere, ondorengo hainbat lanek konexioa erraztu dute. Geltokiaren eraikin berean daude Santurtziko DYAren instalazio berriak ere.\nSanturtziko RENFEren geltoki zaharrak hartzen zuen espazioa lurrazaleko behin-behineko aparkaleku gisa erabili zen, eta, ondoren, desagertu egin zen, Parke Nagusia handitzeko, lurpeko aparkaleku bat sortuz. Gainera, parkearen ondoan ekaitzetarako ur-tanke bat eraiki dute, 12.000 metro kubikokoa, eta horri esker, parke nagusia ez da euriarekin urpean geratuko, eta bi eraikin txiki ere egin dituzte, pergola batek lotuta. Batean, gazteentzako informazio-bulegoa dago, eta, bestean, ekaitz-tangaren makineria.\nBilbo–Abando Indalecio Prieto Peñota geltoki burua\n1086 Parkea (Siglo XVIII)\nBizkaibus A3332 TRAPAGARAN\nLarreinetako funikularra Linearen helmuga\nBizkaibus A3333 ABANTO-ZIERBENA\nEl Campillo industrialdea Linearen helmuga\nKueto (Galtzara Nagusia) SANTURTZI Gernika Parkea - Anbulatorioa - Kabiezes - Balparda - ORTUELLA Nocedal - ABANTO-ZIERBENA Las Postas - Sanfuentes 2 - Sanfuentes (Kotxetegiak) - Sanfuentes 70 - Los Heros - ZIERBENA San Roque - La Cuesta 82 - San Mamés - Atxiga - La Arena/Ondarra - MUSKIZ Pobeña - San Julián - Oyancas - Iturrizar - La Cendeja - El Crucero MUSKIZ\nGeltokia Murrieta etorbidea eta Victoria erreginaren pasealekuaren arteko pasabidetik\nGeltokiaren gaueko ikuspegia\nGeltokiko alboko bista\n↑ Lau trenbide dauden arren, hiruk baino ez dute sarbide nasetara, laugarrena Bilboko portura sarbidea da\n↑ «Santurce (Est. / «MBI») :: © EuroFerroviarios ® :: El Punto de Encuentro de los Trabajadores Ferroviarios» euroferroviarios.net Noiz kontsultatua: 2020-05-24.\n↑ Todo tren. «Miscelánea del BPT».\n↑ (Gaztelaniaz) «EL FERROCARRIL LLEGÓ A SANTURTZI HACE 90 AÑOS» Santurtzi Historian zehar 2016-12-20 Noiz kontsultatua: 2017-10-09.\n↑ Bilbao aldizkaria. «Quince años día a día» Noiz kontsultatua: 2014-07-06.\n↑ Bilbao Ría 2000. «Evocación portuaria - Estación de Cercanías de Renfe en Santurtzi» Noiz kontsultatua: 2014-08-23.\n↑ (Gaztelaniaz) «Renfe instalará desfibriladores en 11 estaciones de Cercanías de Bizkaia» Bilbao Actual Noiz kontsultatua: 2018-06-27.\nMultimedia: Santurtzi train station


Trintxeran - - Anboto.org\nMarkel Onaindia Txabarri 2019-11-08 08:40\nOporto ezagutzeko asmoz eginiko oporraldian, jatetxe xume batean geundela telebistara begiratu eta Bartzelona sutan ageri zen. Espainiako erregearen argazkiak erretzen zebiltzan katalanak. Gaztelaniaz eskatu genion jatekoa zerbitzariari, eta konplizitatez komentatu zigun: “Txarto zaudete Espainian, e! Domekan berriro ere hauteskundeak, ezta?”. Nire baitarako pentsatu nuen zerbitzariaren ardura hori albiste ona zela guretzat. Kaleetan piztutako erreboltak, izan manifestazioetan zein autodefentsako barrikadetan, desegonkorra den estatu bat erakusten du munduaren aurrean. Procesaren sententzia atera zen egunean Guardiolak BBCn egin zuen berba Tsunami Democraticen izenean, espainiar gobernuari jesarri eta berba egitea exijitzeko, eta ez Telecincon.\nEuskal Herrira bueltatzean, La trinchera infinita pelikula ikusi dudan egun berean VOXeko faxistekin egin dut topo, 1937an erre zituzten Durangoko kaleetan. Eta, nago, ez ote gauden orduko trintxera berean oraindik ere. Abascalen begirada baino ilunagoa den etorkizun baterako beldurra zabaltzen doa; bere alderdiak debateetan eginiko marketinaz harago, beldur errealagoa sortu didate Sanchezen iragarpenek: Interneteko sareak epaileen agindu barik zarratzea, erreferendumak debekatzeko lege bat idaztea... Espainia bere kabuz demokratizatuko den esperantza dutenek hobe dute loterian jokatu.\nDomekan soberanistoi dagokiguna erresistentziari eustea da, faxistei zaplazteko bat ematea, katalanekin batera erregimena hausteko prest gaudela erakustea, eta munduari egoera desegonkor bat ikustarazten jarraitzea.


2015 urteko azken eskiadan, Baguergetik aurrera lo egin genduan lautadan bukaeran. Elurra gorago hasten zan eta zalantzan ibili ginan gorago ixotzen saiatu edo ez, baina errepidian errebueltetan elurra pilatuta egon leiken eta behian geratzia erabaki genduan.\nGoizian porteatzen hasi, eta kotxiak goruntz, hura amorrua!! Baina... bueno, halaxe erabaki genduan eta halaxe bizimodua, amorrua tragatzen ikasi bihar.\nLehenengo zati honetan elurjausi arrisku asko dagonian ez dirudi leku seguruegixa. Aldiz, ixa hilabete elurrik botabe, primeran zauan, akaso gogorregi.\nBailara honetan bi tontor gomendatu zizkiguten, Pincela eta Armeros. Armeros oso urruti zauala abixatu ziguten. Halere, malda gutxio eta elur gogor gogorretan ez ibiltziarren, Armerosera jutia pentsatu genduan. Haserako asmua, ondo ikusiz gero bueltan atzeko bailaratik egingo genduala Pincelako tontorra.\nHilabeteko antizikloian ondoren, aldaketa sartzen hasi zan. Zeruan igartzen zan burrukia, nahiz eta oindiok presio altuek barrera egin. Justu gure gainian ikusten zan hodeien muga\nAntizikloia vs. Borraska\nEta sekulako haiziak. Jun eta jun eta jun, Armeros baino lehenago dauan tontorra egin genduan. Sekulako haizia zabilen, euri tanta batzuk ere erori zitzaizkigun, eta deserosotasunian Armeroseko tontorra egin gabe bajatzia erabaki genduan.\nIpar aurpeixan elur hautsetan bira batzuk ere egin genitxuan, baina hori izan zan dana, ostantzian, elur gogor gogorretan bueltatu ginan eskixak jarri genitxuan lekuraino. Estrainekoz iritsi bailara honetara, baina bueltatuko gera, eskixekin, eta baita bizikletakin ere\nArmeros guri begira


Barakaldoko Meatzeen BHIk bi igogailu eta komun egokituak jarriko ditu - Deia\nObra lizentzia eskuratu du\nBarakaldoko Meatzeen BHIk bi igogailu eta komun egokituak jarriko ditu\ndeia.eus | barakaldo 14.06.2021 | 17:52\nBarakaldoko Udalak 198.029,44 euroko aurrekontua bideratuko du Meatzeen BHIn bi igogailu jartzeko. Tokiko gobernu-batzarrak ostiralean, ekainak 11, onartu egin du obra lizentzia.\n"Meatzeen Institutuaren hezkuntza erkidegoaren eskari historikoa bete da horrela, azken urteotan eskatu eta eskatu aritu baita zentro iriste-erraztasuna hobetzea. Igogailurik ez zegoenez, mugikortasun urriko ikasleek ez zuten institutuan matrikulatzerik, eta horixe azaldu zuten 2017an egin zen udal osoko bilkuran hango ordezkariek", gogoratu du Pizarrok.\nObrek iriste-erraztasuna hobetuko dute bi alderditan: erdi-sototik beheko solairura eta solairu horretatik eraikinaren goiko bi solairuetara. Gainera, lanen barruan sartzen da mugikortasun urrikoentzako komunak egokitzea.\nLehenengo igogailua ikastetxean dagoen komunikazio bertikaleko eskailera bakarraren hutsunean kokatuko da. Jasogailuaren kabina 1,20 x 1,30 metrokoa izango da, dagoen espazioak ahalbidetzen duen gehienekoa. Beste igogailuak, 1,40 x 1,10 metrokoak, ostera, jantokiko txoko baten bidez beheko solairuarekin lotuko du erdi-sotoa, eta bertan atseden-gela bat berregituratuko da jasogailua instalatu ahal izateko.\nEgokitutako komun berriak, bestalde, zenbait bainu-bateria (horietako bat irakasleena) kenduz jarriko dira. Komun egokituak egongo dira lehen eta bigarren solairuetan eta erdi-sotoan.\nJuan Antonio Pizarrok gogorarazi duenez, Meatzeen BHI ere hobetu egingo da laster, estalki bat jarriko baita. Urtarrilean, bere Arloak proposatuta, obra-lizentzia eman zion Udalak Eusko Jaurlaritzako Hezkuntza Sailari jarduera horri ekiteko, eta obra horien lizitazioa 1,1 milioi euroan egin da.\nEsku-hartzeak aukera emango du 1.092 metro koadroko egitura estalia emateko institutu publiko horretako patioari. Eskubaloiko eta areto-futboleko egungo pistaren gainean eraikiko da aterpea (40 x 20 metro), eta metalezko plakekin babestuko da, klimarako orientazio okerrenetan (iparraldean eta mendebaldean) argia sartzea bermatuz.


Vitoria-Gasteizko Udalaren web-orria - Wellingtonen garaipena\n1813ko ekainaren 21ean Independentziako Gerrako batailarik erabakigarrienetako bat gudatu zen. Wellington dukea eta Alava jenerala buru zituzten tropa aliatuek Jose Bonapartek berak eta Jourdan mariskalak gidatutako tropa frantsesak garaitu zituzten, eta ondorioz, behin betiko kanporatu zituzten Iberiar penintsulatik. Hain garrantzitsua izan zen bataila, ezen uneko Europa asaldatuan, Beethovenek berak "Wellingtonen Garaipena" (opus 91) izeneko sinfonia konposatu baitzuen hura ospatzeko.\nJose erregearen ekipajea\nPerez Galdosen "Episodios Nacionales" delakoetako baten izenburua da honako hau, eta frantsesei Gasteizko Batailan harrapatutako ondasun-kopuru erraldoiari buruzkoa da. Jose I.a buru zuela, Madrildik iheska zetorren gorte osoa, beraiekin bitxi, urre, eta artelan ugari zeramatzatela. Milaka gurdi gelditu ziren lokatzetan Iruñerantz ihesi zihoazela eta garaileek lapurtu zituzten. Artelan ugari berreskuratu zituen Wellingtonek,\nbaina Fernando VII.ak asko oparitu zizkion gerran, lortutakoa eskertuz. Gaur egun Londresko Apsley House izeneko bere etxean daude ikusgai.\nBataila honek frantsesen Penintsulako okupazioarekin amaiarazi eta Fernando VII.a tronura itzularazteaz gain, aliatuen Napoleonen armada ahalguztidunaren gaineko garaipenak Europaren historiaren norabidea aldatu zuen. Austriak, Prusiak, Errusiak eta Suediak negoziazioak hautsi zituzten Napoleonekin eta berriz ere borrokatu ziren berarekin Leipzigen garaitu zuten arte.


Estresa duten txakur urbanoak? 6 ideia erraz laguntzeko | Consumer\nEstresa duten txakur urbanoak? 6 ideia erraz laguntzeko\nIngurumena aberasteko prozesu bat da, eta, horren bidez, hareek hirian jolas, plan eta elikadura aktiboagoa izan dezaten jasaten duten asperdura eta antsietatea murrizten dira.\narabera: Asteartea, 2017ko azaroaren 21a\nIrudia: lilu 1331\nBazenekien txakurrak aspertzen direla? Eta uste du hiria ingurune zaila dela haientzat? Bada, jakin ezazu giro ez oso estimulatzaileak arazo psikologikoak sor ditzakeela, estresak jota, baita depresioa ere. Hala ere, ingurumena aberastea prozesu bat da, hirian bizi behar duten estresak eragiten dien estresa askatzen laguntzeko. Ondoren, sei ideia erraz ematen dira: haien artean, harburu eta gizakiekin dituzten harremanak sustatzea, beren janariagatik lan egitea, trikimailu berriak erakustea eta paseoetan aztarna-pistak sortzea.\nHiriak ere txakurrak estresa ditzake\nTxakurrak ere aspertu egiten dira, eta estresa izaten dute. Eta ingurune oso estimulatzaile batek arazo psikologikoak sor diezazkieke, baita depresioa ere. Zientziak ederki erakutsi du harburuetan portaera naturalak, berezkoak, dituztela, eta horiek kontserbatu behar dituztela zoriontsu eta osasuntsu hazteko. Eta ez hori bakarrik. “Txakurrek emozio positiboak eta negatiboak dituzte. Positiboen artean daude, besteak beste, maite dituen pertsonenganako edo plazer sexualarekiko jolasa, maitasuna, maitasuna, maitasuna eta zaintza; eta, negatiboen artean, beldurra edo haserrea, eta frustrazioa”, azaldu du Cheryl Morris zoologoak.\nIngurune zakar suspergarria lehen urratsa da txakurren aspertzea saihesteko eta arazo psikologikoen arriskua murrizteko; besteak beste, banantzeagatiko antsietatea, estresa, altzari eta kuxinen suntsiketa edo txakur gernua etxean. Eta hor sartzen da ingurumen-aberastasun zakarra. Eta zer da hori? “Txakurra bizi den ingurunearen konplexutasun psikologiko, sozial eta fisikoa areagotzeko neurriak martxan jartzea bezala ulertzen dugu”, azaltzen du Kate Morornement animalia-portaeran aditua den adituak.\nSalvador López txakur-hezitzailea, Lobo Deskafeinatua blogaren egilea, bat dator azterketa horrekin. Are gehiago, Lopezek dio hiria nahiko ingurune gogorra eta estresagarria izan daitekeela txakurrentzat, animalia horiei aukera gutxi ematen baitie beste pertsona batzuekin aske bizitzeko. Azken batean, kanon baten bizitza zaila izan daiteke. Izan ere, gizaki baten bizimoduak presio izugarria dakar horietako askorentzat. “Txakurrak otso deskafeinatuak dira. Milaka urte daramatzate gure artean, baina otsotik datoz, animalia basatitik. Eta horrek esan nahi du gure harburuek senak ase eta beren portaera naturalei aurre egin behar dietela”, esan du Lópezek.\nTxakur asko beren portaera naturalak adieraztea posible egiten ez duten inguruneetan bizi dira, hala nola beste harburu batzuekin naturalki erlazionatzea, arakatzea, behar duten guztia praktikatzea eta gogoari eustea. Horrek azaltzen du emozio negatiboak agertzea, hala nola asperdura eta frustrazioa, eta, horiekin batera, jokabide-arazoak, hala nola zaunka gehiegizkoak, objektuak eta gernuak suntsitzea etxean.\nBaina ez hori bakarrik. Zientzialariek frogatu dutenez, ingurune txiki batean bizi diren zakurrek, espazioan eta era askotara murriztuta, estres kronikoa, beldurra eta frustrazioa jasateko aukera asko dituzte. Desio ez den egoera horrek ekar dezake beldurra eta antsietatea agertzea bereizketaren ondorioz, kanoia etxean bakarrik geratzen denean.\nIngurumen-aberastea, zakurren adimena eta ingurune soziala eta fisikoa estimulatzen dituena, garrantzitsua da txakurraren ongizate psikologikorako, baita bere osasuna babesteko ere. Helburua da berak erabakitzen duen bezala jokatzeko aukera gehien dituen kandelaren jokabide naturala handitzea. Hona hemen zenbait trikimailu dibertigarri gauzatzeko:\n1. ideia. Zer gustatzen zaizu txakurra egitea? Ikasi eta apuntatu!\nTxakur guztiak ez dira berdinak. Ideia dibertigarriak, beraz, lau hankako lagunaren nortasunaren arabera aldatuko dira, baina baita tamainaz, arrazaz eta bere adinaz ere. Hori dela eta, funtsezkoa da kanalari begiratzea eta gozatzen dituen jarduera guztiak kontuan hartzea!\nAdi egotea da asmoa.ikusi zer joko edo proposamen mota eskaintzen dituen animaliak bere kabuz. Jabeari apuntatu behar dizkio, errepikatu eta indartu eta indartzeko.elkarrekin daudenean. Lagun iletsuak beste harburu batzuekin jolasten duenean gozatzen du edo nahiago du giza kontaktua? Zein dira zure joko gogokoenak? Txakurrari gustatzen al zaio goldea egitea eta pilotari jarraitzea edo janari-zakurren lagun gehiago izatea?\n2. ideia. Animalia- eta animalia-lagunak txakurrarentzat\nTxakurrak abereak dira, eta horrek azaltzen du gizartean duten jarrera bortitza eta onartuak sentitzeko beharra eta talde baten zati bat. Ildo horretan, kanaberarentzako lehen irizpidea da laguntzeko aukerak areagotzea.\nTxakur zoriontsu batentzat garrantzitsuak dira beste pertsona batzuekin eta pertsonekin izandako esperientzia positiboak. Hainbat jarduera daude, hala nola txakurrentzako kanpamenduak edo txakurren planak, beste animalia batzuekin naturarako irteerak, eta lau hankako lagunentzako dibertigarriak eta bizigarriak.\n3. ideia. Txakurraren janariarekin jolasten da!\n“Txakurren buru-estimulaziorik ezak dieta desegokiak adina arazo eragin ditzake”, adierazi du Albaitaritzako Medikuntzako Elkarte Amerikarraren Tony Buffington albaitariak.\nBolaz betetako janari-ontziak iraganeko kontua dira. Txakurrek janaria bilatzeko eta aurkitzeko berezko sena mantentzen dute, otsoek naturan egiten duten bezala. Horregatik, harburuak eta gat-ak jateagatik lan egitea da joera. Ideia batzuk? Jarri pentsu-bolatxoak ezkuta itzazu etxean, eta erabili puzzle bazkagarriak txakurrentzat: animalientzako janari banatzaile horiek, mahaikideei zailxeagoa jartzea eta, batez ere, janariaren ordua erosoagoa izatea lortu nahi dute.\n4. ideia. Txakurrentzako jostailuak, eta jostailu gehiago!\nTxakurrentzako jostailuak? Horra hitz iletsu magikoa! Harburuek jokoak apaintzen dituzte. Jostailuak, gainera, jokabide naturalak sustatzeko modu bikainak dira, esate baterako, hozkatzea, lamidoa, jazarpena (oraindik ez daki zergatik gustatzen zaizkien pilotak). baita tiroa ere.\n5. ideia. Txakurrentzako trikimailuak, oso entrenatuak!\nTrikimailu berriak ikastea zakurren adimena estimulatzeko beste modu dibertigarria da. Esertzeko, deira joateko eta, baita, paseoan zehar uhaletik ez botatzeko ere. Gainera, janari-sariak erabil daitezke txakurrari trikimailu berriak erakusteko. Ikasketa horiek guztiak oso baliagarriak, dibertigarriak eta estimulagarriak dira, eta, gainera, kalitatezko denbora eta bizikide iletsua igarotzeko modu bikaina da.\n6. ideia. Ibilaldi oso dibertigarria\nHarientzako estimulu estimulatzaileek ere kanpoko isurialdea dute: naturaz eta parkeez gozatzea. Zergatik ez saiatu txakurren arrasto-ibilbidea sortzen parkean, janaria edo jostailuak ezkutatuz? Aukera honek hobeto funtzionatuko du goizeko lehen ordua aukeratzen bada, parkea oraindik ihintzagatik bustita dagoenean eta ehunka usainek inbaditu ez dutenean.\nestresa zakurretan juegos para perros-eu portaera zakurretan txakurrekin bizi txakurren osasuna\nNire maskota normala al da? Ekintza arraroak zuretzat, baina erabat naturalak